L-UE se tikkontribwixxi EUR 183 miljun għall-Fond Fiduċjarju ta' Għajnuna u għat-Trażżin ta' Katastrofi tal-FMI għall-ħelsien mid-dejn f'29 pajjiż bi dħul baxx, li jippermettilhom iżidu l-infiq soċjali, ekonomiku u relatat mas-saħħa tagħhom b'reazzjoni għall-kriżi tal-COVID-19. Dan il-kontribut, imħabbar eżatt wara li s-Summit tal-G20 approva Qafas Komuni dwar it-Trattament tad-Dejn li jmur lil hinn mill-Inizjattiva dwar is-Sospensjoni tas-Servizz tad-Dejn (DSSI), huwa kompletament konformi mal-proposta tal-President tal-Kummissjoni von der Leyen għal Inizjattiva dwar l-Irkupru Globali li torbot l-investimenti u l-ħelsien mid-dejn mal-Għanijiet ta' Żvilupp Sostenibbli. Josep Borrell, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, qal: “L-UE qed tikkombina l-injezzjonijiet ta' fondi għat-tnaqqis rapidu tar-restrizzjonijiet baġitarji biex tgħin fir-rispons immedjat – permezz ta' kontribuzzjonijiet bħal din – ma' pjan fit-tul sostnut biex nassistu lill-pajjiżi sħab jegħlbu tempesta soċjoekonomika severa, li għadha' l bogħod milli tispiċċa. L-UE kienet minn ta' quddiem fl-isforzi globali biex isir aktar għall-ħelsien mid-dejn u għall-isforzi għar-ristrutturar tad-dejn. Hija t-tama tagħna li l-kontribuzzjoni tagħna twitti t-triq biex ikun hemm oħrajn li jingħaqdu ma' dawk l-isforzi globali.” Paolo Gentiloni, il-Kummissarju għall-Ekonomija, żied jgħid: “Illum, l-Ewropa tagħti kontribuzzjoni importanti għall-multilateraliżmu u l-ħelsien mid-dejn. L-UE bħala membru tal-G20 tappoġġa bil-qawwa l-Inizjattiva dwar is-Sospensjoni tas-Servizz tad-Dejn u l-Qafas Komuni l-ġdid dwar it-Trattament tad-Dejn. Din il-kontribuzzjoni għall-fond fiduċjarju għall-ħelsien mid-dejn tal-FMI hija turija ulterjuri tal-impenn sod tagħna biex ngħinu lill-pajjiżi bi dħul baxx jittrattaw il-piż tad-dejn tagħhom.” Jutta Urpilainen, il-Kummissarju għas-Sħubijiet Internazzjonali, enfasizzat li: “Il-Kummissjoni hija determinata li tkompli tappoġġa lill-pajjiżi sħab tagħha biex iżommu t-triq tagħhom lejn l-SDGs minkejja sitwazzjonijiet finanzjarji serji. Il-livelli tad-dejn kienu diġà għoljin qabel il-kriżi u f'ħafna pajjiżi issa qed isiru sempliċement insostenibbli. Għalhekk iddeċidejna li nikkontribwixxu EUR 183 miljun għall-ħelsien mid-dejn permezz tal-mekkaniżmu tal-FMI.” Kristalina Georgieva, id-Direttur Maniġerjali tal-FMI, ħadet sehem fil-Kunsill għall-Affarijiet Barranin tal-Ministeri għall-Iżvilupp Ewropew biex timmassimizza l-għarfien komuni tas-sitwazzjoni tad-dejn li sejra għall-agħar f'ħafna pajjiżi, qalet: “Nirringrazzja ħafna lill-UE għall-kontribuzzjoni ġeneruża ta' EUR 183 miljun għas-CCRT — pass kritiku biex tingħata l-għajnuna lill-aktar pajjiżi vulnerabbli tad-dinja jipprovdu kura tas-saħħa u sostenn ekonomiku għan-nies tagħhom matul il-pandemija li għaddejja bħalissa. L-UE u l-FMI għandhom sħubija b'saħħitha dwar il-finanzjament għall-iżvilupp. Inħeġġeġ lil oħrajn biex jissieħbu mal-UE u l-kontributuri l-oħrajn tagħna fl-għoti lis-CCRT. Il-kontribuzzjonijiet mill-pajjiżi membri tagħna huma strumentali biex ngħinu lill-Fond jappoġġa l-aktar pajjiżi vulnerabbli.” L-UE qiegħda fuq quddiem nett fis-sħubijiet internazzjonali Il-fondi tal-UE mgħoddija permezz tal-Fond Fiduċjarju ta' Għajnuna u għat-Trażżin ta' Katastrofi (CCRT) se jipprovdu ħelsien mis-servizz tad-dejn lil 29 mill-aktar pajjiżi foqra u vulnerabbli fid-dinja. Is-CCRT iħallas djun dovuti lill-FMI għal pajjiżi membri eliġibbli bi dħul baxx li jintlaqtu mill-aktar diżastri naturali katastrofiċi jew li qed jiġġieldu diżastri tas-saħħa pubblika — bħal epidemiji jew pandemiji globali. Dan jippermettilhom jilliberaw ir-riżorsi biex jissodisfaw il-ħtiġijiet eċċezzjonali tal-bilanċ tal-pagamenti maħluqa mid-diżastru minflok ma jkollhom jassenjaw dawk ir-riżorsi għas-servizz tad-dejn. L-esperjenza mill-ewwel żewġ porzjonijiet ta' sitt xhur ta' ħelsien permezz tas-CCRT uriet li l-pajjiżi benefiċjarji kienu kapaċi jagħtu spinta lill-infiq prijoritarju pproġettat tagħhom għall-2020 b'xi 1.2 punt perċentwali tal-PDG; bin-nefqa fuq is-saħħa u l-protezzjoni soċjali tiżdied, bħala medja, b'madwar 0.5 punti perċentwali. Benefiċċju pożittiv ieħor minn dan l-appoġġ ta' likwidità fuq perjodu qasir huwa li dan se jikkontribwixxi wkoll għall-istabbiltà makroekonomika tal-pajjiżi. B'din il-kontribuzzjoni ta' EUR 183 miljun, l-UE ssir l-akbar donatur lis-CCRT, li s'issa rċeviet aktar minn USD 500 miljun f'għotjiet mingħand pajjiżi donaturi. Sfond Il-pajjiżi bi dħul baxx qed jiffaċċaw ħtiġijiet kbar ta' likwidità fit-terminu l-qasir, li jxekklu l-kapaċità tagħhom li jsibu l-fondi meħtieġa biex jindirizzaw il-kriżi tal-COVID-19, u jqanqlu tħassib dwar kriżi sħiħa tad-dejn estern. L-UE, bħala attur globali, tista' tgħin biex il-ħelsien mid-dejn jiġi integrat fi djalogu ta' politika usa', strateġiji u azzjonijiet ta' finanzjament, sabiex “nibnu mill-ġdid aħjar”. Il-pajjiżi eliġibbli għas-CCRT huma dawk eliġibbli għal self konċessjonali permezz tal-Fond Fiduċjarju għat-Tnaqqis tal-Faqar u għat-Tkabbir (PRGT) tal-FMI u li l-livell annwali tal-introjtu gross nazzjonali per capita tagħhom huwa inqas minn USD 1,175. Il-pajjiżi vulnerabbli milquta l-aktar mill-kriżi tal-COVID-19 jibbenefikaw mis-CCRT. Dawn jinkludu: L-Afganistan, il-Benin, il-Burkina Faso, il-Burundi, ir-Repubblika Ċentru-Afrikana, iċ-Chad, Comoros, ir-Repubblika Demokratika tal-Kongo, il-Djibouti, l-Etjopja, il-Gambja, il-Guinea, il-Guinea-Bissau, il-Haiti, il-Liberja, Madagascar, il-Malawi, il-Mali, Il-Mozambique, in-Nepal, in-Niġer, ir-Rwanda, São Tomé u Príncipe, Sierra Leone, il-Gżejjer Solomon, it-Tanzanija, it-Taġikistan, it-Togo u l-Jemen. Il-valur miżjud tal-UE għas-CCRT Għal Aktar Informazzjoni Ir-rispons globali tal-UE għall-COVID-19